Y GWENITH GWYN, 


FERCH O GEFN-UDFA. 
—cO/Go— 


Myfi sydd Fachgen Ieuanc ffol, 
Yn caru'n ol fy ffansi, 
Mi yn bugeilio'r gwenith gwyn, 
Ac eraill yn ei fedi; 
O! pa'm na ddeuai ar fy ol 
Ryw ddydd ar ol eu gilydd, 
Waith 'rwy'n dy wel'd y feinir fach 
Yn lanach, lanach beunydd. 


Glanach, lanach, wyt bob dydd, 
Neu fi sy'n ffydd yn ffolach, 

Er mwyn y Gwr a wnaeth dy wedd, 
Gwna im' drugaredd bellach ; 

O cwyd dy ben, gwel acw draw, 
Rho i mi'th law Gwen dirion, 

Waith yn dy fynwes bert ei thro 
Mae allwedd clo fy nghalon. 

Mi godais heddyw gyda'r wawr 
Gan frysio'n fawr fy lludded, 
Fel cawn gusanu llun dy droed 
Fu 'rhyd y coed yn cerdded: 
O cwyd fy mhen o'r galar maith, 
A serchus iaith gwarineb, 
Waeth mwy na'r byd i'r mab a'th gâr, 
Yw golwg ar dy wyneb. 


Tra fo dwr yn y mor hallt, 
A thra fo 'ngwallt yn tyfu, 
A thra fo calon yn fy mron 
Mi fydda'n ffyddlon i ti; 
O dywed imi'r gwir dan gol, 
A rho dan sel d'atebion, 
Pa un ai fi ai arall, Gwen, 
Sydd oreu gan dy galon ? 


Tydi yw'r mab a garaf mwy, 
Ti roddaist glwy'n fy nwyfron, 

A'r serch tuag attat sy'n mawrhau, 
O fewn 1 giliau'r galon ; 

Awn i Llangynwyd gyda'r dydd 
Er profi'm ffydd cadarna,' 

Cei roddi'r fodrwy'n sel o'th serch, 
I'r Ferch o Gefen-udfa. 





